Boris Becker se trofeë verkoop om skuld te delgBoris Becker (2019) (Foto: Sven Mandel, eie werk via Wikimedia Commons) Sommige trofeë wat die voormalige tenniskampioen Boris Becker gewen het, is op ŉ veiling vir £700 000 (sowat R13,4 miljoen) verkoop om sy skuld te delg, het ŉ Britse hof Donderdag gehoor. Die sesmalige Grand Slam-kampioen word daarvan beskuldig dat hy versuim het om nege ander toekennings, insluitend twee van sy drie Wimbledon-trofeë en ŉ Olimpiese goue medalje, te oorhandig ná hy in 2017 bankrot verklaar is. Die hof in Londen het gehoor dat Becker voel hy is “swak behandel” deur die privaat bank Arbuthnot Latham, wat verrigtinge teen hom begin het oor skuld van meer as £3 miljoen op ŉ lening vir sy landgoed in Mallorca – waarvan ŉ deel aan ŉ jaarlikse rentekoers van 25% onderwerp word. Trustee Mark Ford, een van die persone wat beslag moes lê op die Duitser se bates, sê hy het ŉ “spanningsvolle” verhouding met die ster wat “emosioneel” geword het toe hy oor die trofeë gesels het waaroor hy beheer verloor het. Die jurie het gehoor dat Becker in een gesprek met Ford gesê het: “Mark, dink jy, as jy nou in gedagte hou dat ek strafregtelik vervolg word oor dié trofeë, dat as ek toegang gehad het daartoe, ek dit nie vir jou sou gegee het nie?” Becker se prokureur, Jonathan Laidlaw, het verduidelik die trofeë wat die wenners toegelaat word om te hou slegs miniatuur weergawes is van dit wat op die tennisbaan aan hulle oorhandig word ná hul oorwinnings. Die hof het gehoor hoe van die 54-jarige se memorabilia verkoop is om sy skuld te delg. “Daar was ŉ veiling wat sowat £700 000 gehaal het,” het Laidlaw gesê. Becker het 49 enkeltitels in sy 16 jaar lange tennisloopbaan gewen. Hy ontken skuld op 24 aanklagte wat met die Wet op Insolvensie verband hou, insluitend nege aanklagte dat hy versuim het om trofeë en ander toekennings te oorhandig, asook sewe dat hy eiendom versteek het. Becker word ook daarvan beskuldig dat hy sowat €1,13 miljoen (sowat R18 miljoen) verswyg het uit die verkope van ŉ Mercedes-handelaar wat hy in Duitsland besit het. Hy het glo honderde duisende pond na ander rekeninge oorbetaal, insluitend dié van sy eksvrou Barbara Becker en vervreemde vrou Sharlely “Lilly” Becker. Die hof het gehoor Becker het ŉ vorige skuldigbevinding van belastingontduiking en poging tot belastingontduiking in Duitsland in 2002.